დანართი №1

გარდაბნის მუნიციპალიტეტის ტერიტორიაზე გარე ვაჭრობის რეგულირების წესი 
და გარე ვაჭრობის უფლების საფასური

მუხლი 1. რეგულირების სფერო 

1. წინამდებარე წესი არეგულირებს გარდაბნის მუნიციპალიტეტის ტერიტორიაზე არსებულ საზოგადოებრივ სივრცეებში, ასევე ფიზიკური თუ იურიდიული პირის ან/და კერძო სამართლის სხვა სუბიექტების საკუთრებაში ან/და სარგებლობაში არსებულ მიწის ნაკვეთებზე ან შენობა-ნაგებობაში გარე ვაჭრობის ადგილის განსაზღვრის, გარე ვაჭრობისათვის განკუთვნილი საქონლის განთავსებისა და ტერიტორიის მოწყობის წესებს. 

2. გარე ვაჭრობად ითვლება: 

ა) საქონლის რეალიზაცია/მომსახურების გაწევა საზოგადოებრივ სივრცეებში განთავსებული ისეთი ობიექტებიდან, რომლებიც მიწასთან მყარად არ არის დაკავშირებული და არ ქმნის მიწის არსებით შემადგენელ ნაწილს (ჯიხური, მაცივარი, სატრანსპორტო საშუალება ან მისი მისაბმელი, საქონლის რეალიზაციის სხვა სპეციალური დანადგარი, დახლი და სხვა); 

ბ) საქონლის რეალიზაცია/მომსახურების გაწევა ფიზიკური თუ იურიდიული პირის ან/და კერძო სამართლის სხვა სუბიექტის საკუთრებაში ან/და სარგებლობაში არსებული მიწის ნაკვეთიდან ან მასზე განთავსებული ნებისმიერი სახის შენობა-ნაგებობიდან, თუ აღნიშნული მიწის ნაკვეთი ან შენობა-ნაგებობა უშუალოდ ემიჯნება საზოგადოებრივ სივრცეს და ხდება საქონლის რეალიზაციის/მომსახურების გაწევის მიზნით გამოყენებული ობიექტის (ჯიხური, მაცივარი, სპეციალური სატრანსპორტო საშუალება ან მისი მისაბმელი, საქონლის რეალიზაციის სხვა სპეციალური დანადგარი, დახლი და სხვა) მთლიანად ან ნაწილობრივ საზოგადოებრივ სივრცეებში განთავსება; 

გ) რესტორნის, კაფე-ბარის და სხვა ობიექტის მიმდებარე საზოგადოებრივ სივრცეში მაგიდის და სხვა ნივთის განლაგება, რომელზეც მომსახურების გაწევა ხდება არსებული რესტორნიდან, კაფე-ბარიდან და სხვა ობიექტიდან; 

დ) საქონლის რეალიზაცია/მომსახურების გაწევა საზოგადოებრივი ტრანსპორტის გაჩერებისათვის განკუთვნილი ადგილიდან ან/და მასზე განთავსებული ნაგებობიდან.

 3. თუ საქონლის რეალიზაცია ხდება შენობაში განთავსებულ ობიექტში, მათ შორის, საწარმოო ობიექტში ან სასაწყობო ნაგებობაში და საქონლის რეალიზაციისათვის განკუთვნილი ობიექტი (დახლი, მაცივარი და სხვა) უშუალოდ  უკავშირდება  საზოგადოებრივ  სივრცეს,  ნივთის  რეალიზაცია ითვლება გარე  ვაჭრობად.

მუხლი 2. გარე ვაჭრობის რეგულირების მიზანი 

წინამდებარე წესის მიზანია: 

ა) გარდაბნის მუნიციპალიტეტის იერსახის დაცვა; 

ბ) საგზაო მოძრაობის უსაფრთხოების უზრუნველყოფა; 

გ) გარდაბნის მუნიციპალიტეტის მოსახლეობის ინტერესების დაცვა.

მუხლი 3. გარე ვაჭრობის ადგილების განსაზღვრა 

1. გარდაბნის მუნიციპალიტეტის ტერიტორიაზე გარე ვაჭრობა დასაშვებია გარდაბნის მუნიციპალიტეტის გამგებლის ხელმოწერით გაცემული  ნებართვით. 

2. გარე ვაჭრობის ადგილებისა და ვაჭრობის ადგილების გეგმის განსაზღვრას საკუთარი ინიციატივით ან/დადაინტერესებული პირის განცხადების საფუძველზე ახდენს  გარდაბნის  მუნიციპალიტეტის   გამგებელი. 

3. გარე ვაჭრობის ადგილების განსაზღვრა შეიძლება მოხდეს განსაზღვრული ვადით ან სეზონურად, მათ შორის, კვირის კონკრეტული დღეებისათვის, სადღესასწაულო და წინასადღესასწაულო დღეებში, ასევე სხვა ფართომასშტაბიანი ღონისძიებებისა და აქციების მოწყობისას. 

4. გარე ვაჭრობის ადგილი გამოიყოფა განსაზღვრულ  ვადით, რომელსაც გარდაბნის მუნიციპალიტეტის გამგეობა   უთითებს  გაცემულ გარე ვაჭრობის ნებართვაში.

მუხლი 4. გარე ვაჭრობის ორგანიზება 

1. გარე ვაჭრობისათვის განკუთვნილი ადგილები მოეწყოს ისე, რომ აკმაყოფილებდეს მუნიციპალიტეტის იერსახის მოთხოვნებს და არ უნდა აფერხებდეს ფეხით მოსიარულეთა და ავტოსატრანსპორტო საშუალებების გადაადგილებას. გარე ვაჭრობა უნდა განხორციელდეს მოქმედი სანიტარიულ-ჰიგიენური მოთხოვნებისა და უსაფრთხოების წესების დაცვით. 

2. აკრძალულია მალფუჭებადი საკვები პროდუქტებით გარე ვაჭრობა (ხორცი, ხორცის პროდუქტები, რძე, რძის პროდუქტები,  თევზი,  შეუფუთავი  საკონდიტრო  ნაწარმი  და  პური)  შესაბამისი პირობების გარეშე. 

3. გარე ვაჭრობის განხორციელება შეიძლება ავტომანქანებიდან და ავტომანქნების მისაბმელებიდან, გადასაადგილებელი კიოსკებიდან და აგრეთვე თავიანთი სავაჭრო ობიექტების წინ მოწყობილი სტელაჟებიდან (საქართველოს მთავრობის 2009 წლის 24 მარტის N57 დადგენილების „მშენებლობის ნებართვის გაცემის წესისა და სანებართვო პირობების“ და მოქმედი კანონმდებლობის შესაბამისად). 

4. გარე ვაჭრობასთან დაკავშირებული საკითხები, რომლებიც მოწესრიგებული არ არის წინამდებარე  წესით,    რეგულირდება საქართველოს  ზოგადი  ადმინისტრაციული  კოდექსით და მოქმედი კანონმდებლობით.

მუხლი 5. გარე ვაჭრობის კონტროლი 

1. წინამდებარე წესის მოთხოვნათა შესრულების კონტროლს ახორციელებს გარდაბნის მუნიციპალიტეტის გამგეობის  ზედამხედველობის  სამსახური თავისი კომპეტენციის ფარგლებში. 

2. წინამდებარე წესის ძალაში შესვლის შემდეგ განხორციელებული ნებისმიერი საქმიანობა, რომელიც წესის შესაბამისად ითვლება გარე ვაჭრობად, მაგრამ ვერ აკმაყოფილებს წესის მოთხოვნებს, ითვლება საქართველოს ადმინისტრაციულ სამართალდარღვევათა კოდექსის 1533 მუხლით გათვალისწინებულ სამართალდარღვევად.

მუხლი 6. გარე ვაჭრობის უფლების საფასური შემდეგი კატეგორიების მიხედვით: 

1. ავტომანქანები: 

ა) მსუბუქი მანქანები 1.5  (ერთ-ნახევარი) ტონამდე  – თვეში 50 ლარი. 

ბ) მსუბუქი მანქანები 1.5 (ერთ-ნახევარი) – 3.5 (სამ-ნახევარი) ტონამდე თვეში 60 ლარი. გ) სატვირთო მანქანები 3.5 (სამ-ნახევარი) ტონიდან ზევით – თვეში 70 ლარი. 

2. მისაბმელები და სხვა აპარატები 6 მ2  – დღეში 1 ლარი. 

3. სტელაჟები, ნაყინის გამაგრილებელი და გაზიანი სასმელების, ლუდის  ჩამოსასხმელი აპარატები, ყველა სახის სწრაფი  გადახდის  ავტომატები,  ატრაქციონები  და სხვა აპარატები  1კვ.მ. – დღეში 1 ლარი.

 4. საზკვები ობიექტების წინ, საზკვები დანიშნულების საქონელი შესაბამისი ინფრასტრუქტურის გათვალისწინებით (მაგიდები, სკამები, საჩრდილობელი ქოლგები და ა.შ) 1 კვ.მ. – თვეში 10 ლარი. 

5. იმ შემთხვევში, თუკი გარე ვაჭრობისათვის გამოყენებული ტერიტორია 1 კვ. მეტრზე ნაკლებია, გარე ვაჭრობის უფლების საფასური იანგარიშება 1 კვ. მეტრზე. 

6. გარე ვაჭრობის  უფლების  საფასურის  გადახდის  ვალდებულება  წარმოიქმნება  საქმიანობის   დაწყებისთანავე. 

7. გარე ვაჭრობის საფასურის გადახდა ხორციელდება უნაღდო ანგარიშსწორებით და შემოსავალი  ირიცხება გარდაბნის  მუნიციპალიტეტის ადგილობრივ ბიუჯეტში.

მუხლი 7. წესის დარღვევა

 1. წინამდებარე წესის დარღვევას წარმოადგენს გარე ვაჭრობის წესის დარღვევა. 

2. გარე ვაჭრობის წესის დარღვევას წარმოადგენს: 

ა) გარე ვაჭრობა შესაბამისი უფლების გარეშე;

 ბ) გარე ვაჭრობა, გარე ვაჭრობის უფლების მიცემის (მიმნიჭებელი) აქტით დადგენილი მოთხოვნების დარღვევით.
